Nóg ŉ vragmotor aan die brand gesteek‘n Vragmotor in ligte laaie nadat dit Woensdagoggend (4 September 2019) op die N1 in die rigting van Worcester aan die brand gesteek is. (Foto: Verskaf) ŉ Vragmotor was vroeg vanoggend op die N1 in die rigting van Worcester naby die Rawsonville-weegbrug in ligte laaie nadat dit met ŉ petrolbom bestook is. Kenny Africa, Wes-Kaapse verkeershoof, sê volgens die vragmotorbestuurder is die vragmotor aan die brand gesteek nadat die verdagtes klippe oor die pad gepak en die voertuig so tot stilstand gedwing het. “Daar word beweer drie mans het die vragmotor genader, ŉ vuurwapen op die bestuurder gerig en hom beveel om uit te klim,” sê Africa. “Hulle het daarna die vragmotor met ŉ petrolbom gegooi. Hulle het in ŉ pers Opel Corsa sonder nommerplate in die rigting van Kaapstad gevlug.” Die vragmotor het ŉ vrag kruideniersware gehad toe dit aan die brand gesteek is. Die bestuurder is nie beseer nie. Africa het gesê teen 05:30 het die brandende vragmotor nog die pad versper. Geen voertuig kon dus deurgaan na Worcester nie. Verkeer in die rigting van Kaapstad is nie geraak nie. Dié voorval volg nadat vragmotors die afgelope paar dae opnuut geteiken en beskadig of selfs aan die brand gesteek word. Twee vragmotors is laat Maandagaand op die N3 in die Mooirivier-omgewing in KwaZulu-Natal aan die brand gesteek. Oor die naweek is ŉ vragmotor ook in die omgewing van Ashburton by Pietermaritzburg aan die brand gesteek en nog een naby Kokstad. Volgens mediaberigte het verskeie eienaars van vervoerondernemings gesê hul ondernemings staan stil omdat vragmotorbestuurders te bang is om te ry weens dreigemente van geweld.